OIKEUSMINISTERIÖ

					Helsinki, 19.6.2012

Lausuntopyyntönne OM/9/41/2012, 23.5.2012

LAUSUNTO HALLITUKSEN ESITYKSESTÄ YKSITYISTÄ PYSÄKÖINNINVALVONTAA KOSKEVAKSI LAINSÄÄDÄNNÖKSI  

	Vuokralaiset VKL ry ymmärtää alan sääntelyn tarpeen ja pitää ehdotusta sisällöllisesti varsin hyvänä. Pysäköintivirhemaksun määräämisoikeuden pidättäminen viranomaisella on myös välttämättömänä toimenpiteenä ymmärrettävä.

Vuokralaiset VKL ry kuitenkin esittää huolensa lakiehdotusten vaikutuksesta yksityisten alueiden pysäköinninvalvonnan käytännön tehokkuuteen. 

Etenkin talo- ja kiinteistöyhtiöiden pihojen pelastusteiden avoimena pitäminen edellyttää toimivaa pysäköinninvalvontaa. Mikäli pysäköinninvalvonta-alan yksityiset toimijat eivät koe valvontatyötä lakiehdotuksen voimaantulon jälkeen taloudellisesti kannattavana, on uhkana pysäköinninvalvonnan jääminen yksinomaan kuntien tai poliisin vastuulle. Johtuen kuntien ja poliisin resurssipulasta, saattaisi etenkin kauempana keskuksista sijaitsevien yksityisten alueiden tehokas pysäköinninvalvonta jäädä tällöin käytännössä toteutumatta ja pelastusteiden avoimuus vaarantua. Tehokkaan pysäköinninvalvonnan puuttuminen saattaa myös aiheuttaa kansalaisten ei-toivottua omankädenoikeuteen turvautumista luvattoman pysäköinnin ehkäisemiseksi piha-aluilla.

Toisekseen, lakiehdotuksissa käytetään toistuvasti termiä yksityinen alue määrittelemättä tarkemmin, mitä yksityisellä alueella tarkoitetaan. Vuokralaiset VKL ry huomauttaa olevan olennaista sallia yksityinen pysäköinninvalvonta myös kunnallisten vuokrataloyhtiöiden sekä kuntien vuokratonteilla sijaitsevien rakennusten läheisyydessä. Mikäli yksityisen alueen määritelmän tulkitaan lakiehdotuksissa koskevan myös kunnan vuokrataloyhtiöiden alueita sekä yksityisten kunnilta vuokraamia alueita, ovat lainsäädäntöehdotukset tältä osin kunnossa. Muussa tapauksessa Vuokralaiset VKL ry toivoo lakiehdotuksia muutettavan siten, että yksityinen pysäköinninvalvonta on mahdollista myös puheena olevilla alueilla. 

Vuokralaiset VKL ry muistuttaa vielä, että lakimuutoksia hyväksyttäessä on tärkeää suunnata lopullisen pysäköintivirhemaksun määräävälle viranomaiselle myös tarvittavat lisäresurssit lakiehdotuksista aiheutuvan lisätyömäärän hoitamiseen. Muutoin uhkana on pysäköinninvalvonnan käytännön tehokkuuden vaarantumien maksumääräysten ruuhkautumisen vuoksi.

Vuokralaiset VKL ry

Anne Viita
toiminnanjohtaja